《昭君曲》
宋代·刘宰

朝日曜兮春花，玉壶炯兮清冰。耿余心兮不欺，付妍丑兮丹青。

君王兮宵衣，壮士悲歌兮战死。岂余身兮惮殃，抗风沙兮万里。

崔嵬兮增城，璀灿兮昭阳。羌末路兮多艰，幸朕时之不当。

毡裘兮娱嬉，穹庐兮容与。怨群胡兮我欺，谂九天兮谁许。

南风兮徐来，掩涕兮无语。四十五十兮无家，抑有惭兮夔女。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。